**600.0458.30.12.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

30 դեկտեմբերի 2015 թվականի №458Ա
ք. Երևան

«ԷՆԵՐԳՈՏԵԽՆԻԿԱ» ՍԱՀՄԱՆԱՓԱԿ ՊԱՏԱՍԽԱՆԱՏՎՈՒԹՅԱՄԲ ԸՆԿԵՐՈՒԹՅԱՆ «ԷՆԵՐԳՈՏԵԽՆԻԿԱ-1» ՀՈՂՄԱՅԻՆ ԷԼԵԿՏՐԱԿԱՅԱՆՈՒՄ ԷԼԵԿՏՐԱԿԱՆ ԷՆԵՐԳԻԱՅԻ (ՀԶՈՐՈՒԹՅԱՆ) ԱՐՏԱԴՐՈՒԹՅԱՆ №0536 ԼԻՑԵՆԶԻԱՅԻ ԳՈՐԾՈՂՈՒԹՅՈՒՆԸ ԿԱՍԵՑՆԵԼՈՒ ՄԱՍԻՆ

Հաշվի առնելով, որ՝

ա) Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2014 թվականի ապրիլի 9-ի №84Ա որոշմամբ «Էներգոտեխնիկա» սահմանափակ պատասխանատվությամբ ընկերությանը (այսուհետ՝ Ընկերություն) տրամադրվել է Հայաստանի Հանրապետության Շիրակի մարզի Մայիսյան համայնքի վարչական տարածքում՝ «Էներգոտեխնիկա-1» հողմային էլեկտրակայանում (այսուհետ՝ Կայան) էլեկտրական էներգիայի (հզորության) արտադրության №0536 լիցենզիան (այսուհետ՝ №0536 լիցենզիա),

բ) Հանձնաժողովի 2015 թվականի մարտի 25-ի №51Ա որոշման (այսուհետ՝ Որոշում) 2-րդ կետի 2-րդ ենթակետով №0536 լիցենզիայի պայմանները չկատարելու պատճառով, Կայանի կառուցման ժամանակահատվածը երկարաձգելու համար, Ընկերությանը պարտավորեցվել է Որոշումն ուժի մեջ մտնելու պահից քառասունհինգօրյա ժամկետում Հանձնաժողով ներկայացնել հինգ հարյուր հազար դրամ գումարի նոր երաշխիք` մինչև 2016 թվականի մայիսի 13-ը գործողության ժամկետով, ինչն Ընկերության կողմից չի կատարվել,

գ) Հանձնաժողովի 2015 թվականի մայիսի 7-ի №ՍԱ-807ի գրությամբ Ընկերությանն առաջարկվել է հնարավորինս սեղմ ժամկետում կատարել Որոշման 2-րդ կետի 2-րդ ենթակետով նախատեսված պարտավորությունը և նախազգուշացվել է, որ նշված պարտավորությունը չկատարելու դեպքում Հանձնաժողովն իրավասու է կիրառել «Էներգետիկայի մասին» Հայաստանի Հանրապետության օրենքի 42-րդ հոդվածով նախատեսված տուժանքի որևէ տեսակ,

դ) Հանձնաժողովի 2015 թվականի մայիսի 6-ի №105Ա որոշմամբ «Էներգետիկայի մասին» Հայաստանի Հանրապետության օրենքի 24-րդ հոդվածի 2-րդ կետի, Հանձնաժողովի 2013 թվականի նոյեմբերի 1-ի №374Ն որոշմամբ հաստատված՝ էներգետիկայի բնագավառում գործունեության լիցենզավորման կարգի 9-րդ, 10-րդ կետերի և №2 հավելվածի խախտման հիմքերով կասեցվել է №0536 լիցենզիայի գործողությունը՝ մինչև խախտման պատճառի վերացումը: Հանձնաժողովի 2015 թվականի նոյեմբերի 9-ի №ՄՍ-2373ի գրությամբ վերացվել է №0536 լիցենզիայի կասեցումը՝ Ընկերության կողմից կասեցման պատճառի վերացման հիմքով,

ե) Հանձնաժողովը 2015 թվականի նոյեմբերի 10-ից Ընկերության նկատմամբ հարուցել է վարչական վարույթ՝ Որոշման 2-րդ կետի 2-րդ ենթակետով սահմանված պահանջի խախտման փաստի ուսումնասիրության նպատակով, որի մասին Ընկերությունը ծանուցվել է Հանձնաժողովի 2015 թվականի նոյեմբերի 10-ի №ՄՍ-2399ի գրությամբ,

զ) վարչական վարույթի շրջանակում Ընկերությունը 2015 թվականի դեկտեմբերի 3-ին Հանձնաժողով ներկայացված №Է-047 գրությամբ հայտնել է, որ հարցի հետ կապված մոտեցումները և նկատառումները Հանձնաժողով էին ներկայացվել Ընկերության 2015 թվականի մարտի 12-ի №Է-008 գրությամբ և խնդրել է հնարավորինս հետաձգել վարչական վարույթի կայացումը՝ հնարավորություն ընձեռելով Ընկերությանն իր ուժերով կառուցված հողմային էլեկտրակայանի թողարկման- -կարգաբերման աշխատանքները տեխնիկական պայմաններին համապատասխան ավարտել, միացնել ցանցին և արտադրել էլեկտրական էներգիա,

է) Հանձնաժողովը պահանջել է Ընկերության 2015 թվականի դեկտեմբերի 3-ի №Է-047 գրությամբ ներկայացված փաստարկների վերաբերյալ հիմնավորումներ, ինչով պայմանավորված՝ 2 անգամ երկարաձգվել է Ընկերության նկատմամբ հարուցված վարչական վարույթի ժամկետը, որի մասին Ընկերությունը ծանուցվել է նախ Հանձնաժողովի 2015 թվականի դեկտեմբերի 10-ի №ՄՍ-2549ի գրությամբ, ապա 2015 թվականի դեկտեմբերի 21-ի №ՄՍ-2628ի գրությամբ,

ը) Ընկերությունը 2015 թվականի դեկտեմբերի 21-ի №Է-051 գրությամբ հայտնել է, որ Կայանը համարվում է նոր տեխնիկական մշակում իր բոլոր առանձնահատկություններով, ուստի դրա թողարկման-կարգաբերման աշխատանքները կարող են ձգձգվել որոշ ժամանակով, այդ պատճառով խնդրում է նաև երկարացնել կայանը շահագործման հանձնելու ժամանակաշրջանը: Գրությամբ հայտնվել է նաև, որ վճարված են №0536 լիցենզիայով նախատեսված բոլոր պետական տուրքերը, ինչպես նաև ներկայացվել է Հայաստանի Հանրապետության էկոնոմիկայի նախարարության աշխատակազմի մտավոր սեփականության գործակալության որոշումը գյուտի հայտը պաշտոնական տեղեկագրում հրապարակելու և արտոնագիր տալու մասին,

թ) իրականացված վարչական վարույթի արդյունքում Հանձնաժողովի աշխատակազմը փաստել է, որ Ընկերությունը խախտել է Որոշման 2-րդ կետի 2-րդ ենթակետը, չի ներկայացրել նշված ենթակետի կատարման անհնարինության վերաբերյալ հիմնավորում, իսկ Ընկերության 2015 թվականի մարտի 12-ի №Է-008 գրությամբ հայտնված մոտեցումներին և նկատառումներին Հանձնաժողովն անդրադարձել է 2015 թվականի մարտի 25-ի №51Ա որոշմամբ, և

հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածի 1-ին կետի «գ» ենթակետը` Հայաստանի Հանրապետության հանրային ծառայությունները կարգավորող հանձնաժողովը **որոշում է.**

1. Որոշման 2-րդ կետի 2-րդ ենթակետի խախտման հիմքով կասեցնել №0536 լիցենզիայի գործողությունը՝ մինչև խախտման պատճառի վերացումը:
2. Ընկերությանը՝ ընդունել ի գիտություն, որ իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով և Հայաստանի Հանրապետության վարչական դատարան:
3. Սույն որոշումն ուժի մեջ է մտնում ստորագրման պահից:

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

 ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

 ՀԱՆՁՆԱԺՈՂՈՎԻ ՆԱԽԱԳԱՀ՝ Ռ. ՆԱԶԱՐՅԱՆ

 ք. Երևան

 30 դեկտեմբերի 2015թ.

 ժամը 1600